[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 12.05.2006

COM(2006) 207 τελικό

2006/0068 (CNS)

Πρόταση

ΑΠΟΦΑΣΗΣ ΤΟΥ ΣΥΜΒΟΥΛΙΟΥ

για τη χορήγηση έκτακτης κοινοτικής χρηματοδοτικής συνδρομής στο Κοσσυφοπέδιο

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

ΠΛΑΙΣΙΟ ΤΗΣ ΠΡΟΤΑΣΗΣ |

110 | Αιτιολόγηση και στόχοι της πρότασης Η Επιτροπή προτείνει τη χορήγηση έκτακτης μακροοικονομικής χρηματοδοτικής συνδρομής στο Κοσσυφοπέδιο για την υποβοήθηση της χρηματοοικονομικής κατάστασης του Κοσσυφοπεδίου, με την στήριξη της ανάπτυξης ενός υγιούς οικονομικού και δημοσιονομικού πλαισίου, τη διευκόλυνση της συνέχισης και της ενίσχυσης των βασικών διοικητικών λειτουργιών και την αντιμετώπιση των αναγκαίων δημοσίων επενδύσεων. Η προτεινόμενη μακροοικονομική χρηματοδοτική συνδρομή θα είναι περιορισμένη χρονικά, θα συμπληρώνει τη στήριξη που χορηγείται από την Παγκόσμια Τράπεζα (μέσω των πόρων των Διεθνών Οργανισμών Ανάπτυξης) και άλλων διμερών χορηγών, και θα εξαρτάται ειδικότερα από την πρόοδο που θα πραγματοποιηθεί όσον αφορά την εφαρμογή μιας σειράς μέτρων, ιδίως στον τομέα των δημοσίων οικονομικών, που θα προσδιοριστούν σε στενή συνεργασία με το ΔΝΤ και την Παγκόσμια Τράπεζα. Η συνδρομή θα αποτελέσει μια καθοριστικής σημασίας ενδιάμεση στήριξη πριν τη ρύθμιση του καθεστώτος του Κοσσυφοπεδίου. Δεν συνδέεται με τις συμφωνίες όσον αφορά το καθεστώς ούτε προδικάζει την περαιτέρω διεθνή και κοινοτική στήριξη που είναι πιθανό να απαιτηθεί όταν διευθετηθεί το θέμα του καθεστώτος μετά το 2007. |

120 | Γενικό πλαίσιο Τον Ιούνιο του 2005, ο Ειδικός Αντιπρόσωπος του Γενικού Γραμματέα και αρχηγός της αποστολής των Ηνωμένων Εθνών στο Κοσσυφοπέδιο (UNMIK), κ. Jessen-Petersen, απηύθυνε στους προέδρους της Παγκόσμιας Τράπεζας και της Ευρωπαϊκής Επιτροπής αίτημα για νέα έκτακτη χρηματοδοτική συνδρομή με τη μορφή στήριξης του προϋπολογισμού. Η Επιτροπή δήλωσε ότι θα πρότεινε την περαιτέρω στήριξη του Κοσσυφοπεδίου, με την προϋπόθεση να καταρτιστεί μια αξιόπιστη εκτίμηση των αναγκών με τη μορφή ενός συνολικού μεσοπρόθεσμου πλαισίου δαπανών, σε συμφωνία με το Διεθνές Νομισματικό Ταμείο (ΔΝΤ), που θα επιβεβαιώνει την ύπαρξη κενού στη χρηματοδότηση. Η οικονομική κατάσταση στο Κοσσυφοπέδιο είναι δυσοίωνη: το κατά κεφαλή ΑΕΠ στο Κοσσυφοπέδιο ανέρχεται σε περίπου 1.230 ευρώ, δηλαδή είναι το χαμηλότερο στην περιοχή. Σύμφωνα με εκτιμήσεις της Παγκόσμιας Τράπεζας, περίπου το 37% του πληθυσμού ζει σε κατάσταση φτώχειας, και περίπου 15% σε ακραίες συνθήκες φτώχειας. Το επίπεδο της καταγεγραμμένης ανεργίας είναι υψηλό, γύρω στο 44%, παρόλο που το πραγματικό ποσοστό ανεργίας είναι πιθανότατα χαμηλότερο, λόγω του σημαντικού μεγέθους της ανεπίσημης οικονομίας. Ο ρυθμός ανάπτυξης ήταν χαμηλός κατά τη διάρκεια των πρόσφατων ετών και ανεπαρκής λαμβάνοντας υπόψη τις σημαντικές αναπτυξιακές ανάγκες του Κοσσυφοπεδίου. Μετά από μια έντονη αύξηση του ΑΕΠ αμέσως μετά τη μεταπολεμική περίοδο, η οποία ενισχύθηκε από τη συνδρομή ανοικοδόμησης, ο αναπτυξιακός ρυθμός επηρεάζεται πλέον αρνητικά από την μείωση της βοήθειας από χορηγούς. Οι οικονομικές εξελίξεις το 2004 και το 2005 αντανακλούν την τάση αυτή και την έλλειψη δυναμισμού της οικονομίας. Η αύξηση του ΑΕΠ εκτιμάται ότι έφθασε σε 4,1% το 2004, λόγω της σημαντικής αύξησης των δημοσίων δαπανών προς τα τέλη του έτους. Το 2005, το ΑΕΠ εκτιμάται ότι υποχώρησε κατά 0,2%. Επίσης λόγω της υποτονικής οικονομικής δραστηριότητας, το ποσοστό του πληθωρισμού ήταν πολύ περιορισμένο. Ο πληθωρισμός ήταν αρνητικός κατά το δεύτερο εξάμηνο του 2004 και το πρώτο μέρος του 2005, ενώ ο δείκτης τιμών καταναλωτή μειώθηκε κατά 1,9% κατά μέσο όρο το 2005. Λόγω του σημαντικού εμπορικού ελλείμματος, το ισοζύγιο τρεχουσών συναλλαγών εξακολούθησε να παρουσιάζει σημαντικά ελλείμματα (σχεδόν 26% του ΑΕΠ το 2003 και 2004), και τα προσωρινά στοιχεία για το 2005 υποδηλώνουν μια περαιτέρω επιδείνωση σε άνω του 29% του ΑΕΠ. Λαμβάνοντας υπόψη την απουσία σημαντικών εισροών άμεσων ξένων επενδύσεων, η χρηματοδότηση του ελλείμματος του λογαριασμού τρεχουσών συναλλαγών εξακολουθεί να στηρίζεται στην εξωτερική συνδρομή με τη μορφή ενίσχυσης σχεδίων (περίπου 23% του ΑΕΠ το 2004 και 2005) και, σε μικρότερο βαθμό, σε ιδιωτικές μεταβιβάσεις κεφαλαίων (περίπου 15% του ΑΕΠ το 2005). Λαμβάνοντας υπόψη το σημερινό καθεστώς του Κοσσυφοπεδίου βάσει της απόφασης του Συμβουλίου Ασφαλείας των Ηνωμένων Εθνών 1244, το ειδικό νομισματικό καθεστώς του και την απουσία οποιωνδήποτε αξιόπιστων στατιστικών για το ισοζύγιο πληρωμών (οι υπάρχουσες πληροφορίες στηρίζονται σε εκτιμήσεις του ΔΝΤ), οι ανάγκες εξωτερικής χρηματοδότησης του Κοσσυφοπεδίου εκτιμώνται και καθορίζονται μέσω των αναγκών του δημοσίου τομέα. Μετά από μια επεκτατική δημοσιονομική στρατηγική το 2004, η δημοσιονομική εξυγίανση έχει αρχίσει και το έλλειμμα του προϋπολογισμού μειώθηκε σε περίπου 2,8% το 2005, από 5,4% του ΑΕΠ το 2004 και σε επίπεδο χαμηλότερα από εκείνα που είχαν σχεδιαστεί χάρη στις χαμηλότερες δαπάνες κεφαλαίου από τις προβλεφθείσες. Η αναμενόμενη εξάντληση των συσσωρευθέντων αποθεμάτων σε μετρητά, που χρηματοδοτούν επί το παρόντος το έλλειμμα του προϋπολογισμού, και η αδυναμία των προσωρινών οργάνων αυτόνομης διοίκησης (PISG) βάσει της τρέχουσας εντολής των Ηνωμένων Εθνών να χρηματοδοτήσουν το έλλειμμα μέσω δημόσιου δανεισμού, οδηγούν στην εκτίμηση ότι τα ελλείμματα, έστω και αν αποδειχθούν χαμηλότερα, θα καταστούν πολύ σύντομα δυσβάσταχτα για την οικονομία της χώρας. Συνεπώς, η αυστηρή δημοσιονομική προσαρμογή αποτελεί άμεση προτεραιότητα. Τον Οκτώβριο του 2005, οι υπηρεσίες του ΔΝΤ συμφώνησαν με τις αρχές του Κοσσυφοπεδίου σχετικά με ένα δημοσιονομικό πλαίσιο για το υπόλοιπο του 2005 και για το 2006. Με βάση τις συστάσεις του ΔΝΤ, υπογράφηκαν το Νοέμβριο του 2005 μια κοινή δήλωση προθέσεων και ένα μνημόνιο οικονομικών και χρηματοπιστωτικών πολιτικών, με τα οποία η κυβέρνηση δεσμεύτηκε να αναλάβει αυστηρά δημοσιονομικά μέτρα. Σύμφωνα με την κοινή δήλωση προθέσεων, το έλλειμμα θα πρέπει να παραμείνει σε επίπεδα χαμηλότερα του 3% του ΑΕΠ το 2006. Η πραγματική αύξηση των δαπανών θα πρέπει να διατηρηθεί σε ποσοστό χαμηλότερο του 0,5% και ο αριθμός των δημοσίων υπαλλήλων πρέπει να μειωθεί, έτσι ώστε να καταστεί δυνατή η αναδιάταξη των δημοσίων δαπανών με υψηλότερο μερίδιο δαπανών κεφαλαίου. Μετά τη συμφωνία με το ΔΝΤ, οι αρχές του Κοσσυφοπεδίου προετοίμασαν ένα μεσοπρόθεσμο πλαίσιο δαπανών για την περίοδο του 2006-2008. (ΜΠΔ) Η κατάρτιση ενός ΜΠΔ αποτελούσε πάγιο αίτημα που είχαν διατυπώσει οι χορηγοί ως προϋπόθεση για οποιαδήποτε περαιτέρω μακροοικονομική χρηματοδοτική συνδρομή της Κοινότητας. Το ΜΠΔ που υποβλήθηκε προβλέπει ότι το έλλειμμα του προϋπολογισμού θα προσεγγίσει το ανώτατο όριο του 3% του ΑΕΠ που προβλέπεται στην κοινή δήλωση προθέσεων, και να φθάσει σε 76 εκατ. ευρώ και 67 εκατ. ευρώ το 2006 και 2007, αντίστοιχα. Λόγω των χαμηλότερων δαπανών του 2005 σε σχέση με εκείνες που είχαν προβλεφθεί, τα ταμειακά αποθεματικά διατηρήθηκαν σε υψηλό επίπεδο και ενδέχεται να χρηματοδοτήσουν μεγάλο μέρος του ελλείμματος για το 2006. Ωστόσο, όταν εξαντληθούν τα αποθεματικά αυτά, θα προκύψουν επείγουσες χρηματοδοτικές ανάγκες προς τα τέλη του 2006 και ιδίως το 2007, όταν το έλλειμμα του προϋπολογισμού θα πρέπει να χρηματοδοτηθεί εξ ολοκλήρου από εξωτερική στήριξη έτσι ώστε τα ταμειακά αποθεματικά να διατηρηθούν σε ένα ελάχιστο επίπεδο περίπου 50 εκατ. ευρώ. Το ποσό αυτό αντιστοιχεί στο ποσό των αποθεματικών για απρόβλεπτα που κρίνονται απαραίτητα από τις αρχές του Κοσσυφοπεδίου και ΔΝΤ για τη διαχείριση των πράξεων του δημοσίου ταμείου χωρίς να υπάρχει κίνδυνος εμφάνισης αδυναμίας πληρωμών. Κατά συνέπεια, οι ανάγκες εξωτερικής χρηματοδότησης, που υπόκεινται στις πιθανές προσαρμογές της επικείμενης αναθεωρημένης μορφής του ΜΠΔ, αναμένεται να φθάσουν σε 14 εκατ. ευρώ το 2006 και 67 εκατ. ευρώ το 2007. Υπό το σημερινό καθεστώς του, το Κοσσυφοπέδιο δεν θα μπορούσε να καταστεί μέλος του ΔΝΤ και της Παγκόσμιας Τράπεζας και, συνεπώς, δεν μπορεί να λάβει δάνεια από τους οργανισμούς αυτούς. Ωστόσο, οι υπηρεσίες του ΔΝΤ διατηρούν τακτικό διάλογο με τις αρχές του Κοσσυφοπεδίου και η Παγκόσμια Τράπεζα διαχειρίζεται επιχορηγήσεις του Διεθνούς Οργανισμού Ανάπτυξης (κονδύλια ύψους 20 εκατομμυρίων δολαρίων ΗΠΑ για 18 μήνες, που ανανεώθηκαν στα μέσα του 2005). Λαμβάνοντας υπόψη την ταχεία εξάντληση των καταθέσεων των κρατικών τραπεζών, την αδυναμία δανεισμού και την απουσία χρηματοδότησης από το ΔΝΤ και την Παγκόσμια Τράπεζα - με την εξαίρεση των επιχορηγήσεων του Διεθνούς Οργανισμού Ανάπτυξης που προαναφέρθηκαν - το δημοσιονομικό έλλειμμα του Κοσσυφοπεδίου το 2006 και 2007, εφόσον δεν επέλθουν περαιτέρω μεταβολές, θα πρέπει να στηριχθεί σε ενισχύσεις χορηγών. Για να αντιμετωπισθούν οι ανάγκες αυτές, η Επιτροπή θεωρεί σκόπιμο να διαθέσει στο Κοσσυφοπέδιο μακροοικονομική χρηματοδοτική συνδρομή με τη μορφή μη επιστρεπτέων ενισχύσεων ύψους περίπου 50 εκατ. ευρώ. Η Κοινότητα είχε ήδη θεωρήσει σκόπιμο και στο παρελθόν να βοηθήσει το Κοσσυφοπέδιο να αντιμετωπίσει τις οικονομικές πιέσεις που δεχόταν υπό εξαιρετικά δυσχερείς περιστάσεις και, βάσει των αποφάσεων 2000/140/EΚ και 2001/511/EΚ, του Συμβουλίου, χορήγησε έκτακτη χρηματοδοτική συνδρομή με τη μορφή μη επιστρεπτέων ενισχύσεων που ανήλθαν σε 35 εκατ. ευρώ και 30 εκατ. το 2000 και 2001, αντίστοιχα. Η τελευταία πληρωμή βάσει της συνδρομής αυτής εκταμιεύθηκε το Δεκέμβριο του 2002. |

130 | Ισχύουσες διατάξεις στον τομέα που αφορά η πρόταση Απόφαση 2000/140/EΚ του Συμβουλίου της 14ης Φεβρουαρίου 2000 για τη χορήγηση έκτακτης χρηματοδοτικής συνδρομής στο Κοσσυφοπέδιο [1]. Απόφαση 2001/511/EΚ του Συμβουλίου της 27ης Ιουνίου 2001 για τη χορήγηση έκτακτης χρηματοδοτικής συνδρομής στο Κοσσυφοπέδιο [2]. |

140 | Συνέπεια με άλλες πολιτικές και στόχους της Ένωσης Το Κοσσυφοπέδιο εντάσσεται στο πλαίσιο διμερών σχέσεων της ΕΕ με τα Δυτικά Βαλκάνια. Ενώ η σύναψη συμφωνίας σταθεροποίησης και σύνδεσης δεν είναι δυνατή με το σημερινό καθεστώς, η στενή παρακολούθηση των διμερών σχέσεων πραγματοποιείται μέσω συναντήσεων υψηλού επιπέδου στο πλαίσιο του μηχανισμού παρακολούθησης της διαδικασίας σταθεροποίησης και σύνδεσης (ΜΠΣ). Στην ευρωπαϊκή εταιρική σχέση για το Κοσσυφοπέδιο που εγκρίθηκε το Δεκέμβριο του 2005, το Συμβούλιο προσδιόριζε βασικές βραχυπρόθεσμες και μεσοπρόθεσμες προτεραιότητες για το Κοσσυφοπέδιο, όσον αφορά την οικονομική πολιτική, που ευθυγραμμίζονται σε μεγάλο βαθμό με τις προτεραιότητες που έθεσε το ΔΝΤ. Οι προτεραιότητες αυτές αντανακλούν το ιδιαίτερο στάδιο ανάπτυξης του Κοσσυφοπεδίου και είναι προσαρμοσμένες στις δικές του ανάγκες. Το Κοσσυφοπέδιο αναμένεται να ανταποκριθεί στην ευρωπαϊκή εταιρική σχέση με την εκπόνηση αναθεωρημένου εθνικού προγράμματος δράσης με χρονοδιάγραμμα και διοικητικές και δημοσιονομικές λεπτομέρειες για τον τρόπο με τον οποίο σκοπεύει να ανταποκριθεί στις προτεραιότητες που τέθηκαν στο πλαίσιο της ευρωπαϊκής εταιρικής σχέσης. Η πρόοδος όσον αφορά την εφαρμογή παρακολουθείται σε τακτική βάση από την Ευρωπαϊκή Επιτροπή, και ιδίως στις εκθέσεις προόδου και μέσω των δομών που προβλέπονται στη διαδικασία σταθεροποίησης και σύνδεσης. Η πιο πρόσφατη έκθεση προόδου για το Κοσσυφοπέδιο[3] δημοσιεύθηκε από την Επιτροπή το Νοέμβριο του 2005 και παρουσίαζε τις εξελίξεις της πολιτικής κατάστασης και των σχέσεων μεταξύ της ΕΕ και του Κοσσυφοπεδίου. Η προβλεπόμενη έκτακτη χρηματοδοτική συνδρομή συμπληρώνει το πρόγραμμα κοινοτικής βοήθειας για την ανασυγκρότηση, την ανάπτυξη και την σταθεροποίηση (CARDS), το οποίο από το 2001 αποτέλεσε το βασικό χρηματοδοτικό μέσο της ΕΚ για τη συνεργασία στις χώρες των Δυτικών Βαλκανίων και ιδίως το Κοσσυφοπέδιο. Το ετήσιο πρόγραμμα συνδρομής CARDS της ΕΚ για το Κοσσυφοπέδιο έφθασε σε 65,28 εκατ. ευρώ το 2003, 74,5 εκατ. ευρώ το 2004 και 79 εκατ. ευρώ το 2005. Οι βασικές προτεραιότητες του CARDS για την περίοδο 2005-2006 είναι η δημοκρατική σταθεροποίηση, συμπεριλαμβανόμενης της επιστροφής των προσφύγων, της κοινωνίας των πολιτών και των μέσων μαζικής επικοινωνίας· η ορθή διακυβέρνηση και η εγκαθίδρυση θεσμών, συμπεριλαμβανόμενης της δικαστικής μεταρρύθμισης, της μεταρρύθμισης της αστυνομίας, μέτρων στον τομέα του οργανωμένου εγκλήματος, του ασύλου και της μετανάστευσης, της δημόσιας διοίκησης, των τελωνείων κλπ.· η οικονομική και κοινωνική ανάπτυξη, συμπεριλαμβανομένου του εμπορίου, των υποδομών, του περιβάλλοντος, της εκπαίδευσης· και τέλος η συμμετοχή στα κοινοτικά προγράμματα. Επιπλέον, με τη χρηματοδότηση του κλιμακίου IV της αποστολής των Ηνωμένων Εθνών στο Κοσσυφοπέδιο (UNMIK), η ΕΕ στηρίζει την αναζωογόνηση της οικονομικής δραστηριότητας στο Κοσσυφοπέδιο και δημιουργεί τις προϋποθέσεις για μια σύγχρονη, ανοικτή οικονομία. Η χρηματοδότηση της ΕΚ για την UNMIK (κλιμάκιο IV) έφθασε σε περίπου 103 εκατ. ευρώ από το 1999. |

Διαβουλευση με τα ενδιαφερομενα μερη και αξιολογηση επιπτωσεων |

Διαβούλευση με τα ενδιαφερόμενα μέρη |

219 | Ο ειδικός αντιπρόσωπος του Γενικού Γραμματέα και αρχηγός της UNMIK, κ. Jessen-Petersen, ζήτησε περαιτέρω χρηματοδοτική συνδρομή από την ΕΚ τον Ιούνιο του 2005. Οι υπηρεσίες της Επιτροπής πραγματοποίησαν επαφές με τις αρχές του Κοσσυφοπεδίου (UNMIK και προσωρινά όργανα αυτόνομης διοίκησης), το Νομισματικό Ταμείο και την Παγκόσμια Τράπεζα, και με διμερείς χορηγούς κατά τη διάρκεια της προετοιμασίας της παρούσας πρότασης της Επιτροπής, προκειμένου να συζητηθούν οι ανάγκες συνδρομής. Η Επιτροπή συμβουλεύτηκε την Οικονομική και Δημοσιονομική Επιτροπή πριν την υποβολή της πρότασής της. Μετά την έγκριση της απόφασής του Συμβουλίου, οι υπηρεσίες της Επιτροπής θα διαπραγματευθούν ένα μνημόνιο συμφωνίας με τις αρχές του Κοσσυφοπεδίου, ώστε να καθοριστούν οι λεπτομέρειες χορήγησης της ενίσχυσης. |

Συγκέντρωση και χρήση εμπειρογνωμοσύνης |

229 | Δεν υπήρξε ανάγκη προσφυγής σε εξωτερικούς εμπειρογνώμονες. |

230 | Αξιολόγηση επιπτώσεων Η μακροοικονομική χρηματοδοτική συνδρομή αποτελεί ένα μέσο επικεντρωμένο στις πολιτικές και, συνεπώς κατάλληλο για να στηρίξει τις προσπάθειες που καταβάλλουν οι αρχές του Κοσσυφοπεδίου για τη βελτίωση της διατηρησιμότητας των δημοσίων οικονομικών σε βραχυπρόθεσμη έως μεσοπρόθεσμη βάση. Χορηγώντας συμπληρωματική μακροοικονομική συνδρομή με τη μορφή μη επιστρεπτέων ενισχύσεων, η Κοινότητα θα εξακολουθήσει να συμβάλει στη στήριξη των προγραμμάτων οικονομικής μεταρρύθμισης του Κοσσυφοπεδίου. Βραχυπρόθεσμα, η συνδρομή αυτή θα βοηθήσει τις αρχές του Κοσσυφοπεδίου να εξασφαλίσουν την χρηματοδοτική διατηρησιμότητα του προϋπολογισμού του Κοσσυφοπεδίου. Μεσοπρόθεσμα, η παρούσα έκτακτη χρηματοδοτική συνδρομή θα συμβάλει επίσης στην ενίσχυση της διαφάνειας και της διατηρησιμότητας των δημοσίων οικονομικών, ενθαρρύνοντας τη δημοσιονομική πειθαρχία και διαχείριση και την υλοποίηση των διαρθρωτικών μεταρρυθμίσεων. |

Νομικα στοιχεια της προτασησ |

305 | Σύνοψη της προτεινόμενης δράσης Η Κοινότητα θα διαθέσει στο Κοσσυφοπέδιο έκτακτη χρηματοδοτική συνδρομή με τη μορφή μη επιστρεπτέων ενισχύσεων για μια περίοδο δύο ετών. Η συνδρομή θα εκταμιευθεί σε δύο ή, εφόσον απαιτείται, τρεις δόσεις κατά την περίοδο 2006-2008. Τη συνδρομή θα διαχειρίζεται η Επιτροπή, η οποία θα συμφωνήσει με τις αρχές του Κοσσυφοπεδίου σχετικά με τους ιδιαίτερους όρους οικονομικής και χρηματοδοτικής πολιτικής που συνδέονται με την καταβολή των δόσεων της ενίσχυσης. Θα ληφθούν δεόντως υπόψη τα ειδικά μέτρα για την πρόληψη της απάτης και άλλων παρατυπιών, σύμφωνα με τον δημοσιονομικό κανονισμό. |

310 | Νομική βάση Άρθρο 308 της Συνθήκης ΕΚ. |

329 | Αρχή της επικουρικότητας Ενώ τα κράτη μέλη έχουν τη δυνατότητα να παρέχουν διμερή μακροοικονομική χρηματοδοτική συνδρομή, μια κοινοτική μακροοικονομική χρηματοδοτική συνδρομή που συνενώνει τις προσπάθειες όλων των κρατών μελών είναι απλούστερο και αποτελεσματικότερο οικονομικό και χρηματοδοτικό μέσο. |

Αρχή της αναλογικότητας Η πρόταση είναι σύμφωνη με την αρχή της αναλογικότητας για τους ακόλουθους λόγους: |

331 | Η ενίσχυση συμβιβάζεται πλήρως με τους μακροοικονομικούς στόχους που έχουν ήδη τεθεί στην κοινή δήλωση προθέσεων και το μνημόνιο οικονομικών και χρηματοοικονομικών πολιτικών, που συμφωνήθηκαν με το ΔΝΤ και υπογράφηκαν το Νοέμβριο του 2005, και τυχόν μεταγενέστερες ρυθμίσεις και συμφωνίες που συνάφθηκαν με το ΔΝΤ. Όσον αφορά τις ιδιαίτερες προϋποθέσεις από τις οποίες θα εξαρτηθεί η καταβολή των δόσεων της ενίσχυσης, η Επιτροπή σκοπεύει να επικεντρωθεί σε ένα περιορισμένο αριθμό κριτηρίων, που θα αφορούν ειδικότερα τη διαχείριση των δημοσίων οικονομικών. |

332 | Οι διμερείς χορηγοί ενθαρρύνονται να χορηγήσουν συμπληρωματική ενίσχυση μέσω στήριξης του προϋπολογισμού ή σχεδίων, αλλά στο παρόν στάδιο δεν μπορεί να εκτιμηθεί ακριβώς ο επιμερισμός βαρών σε διμερείς χορηγούς. Ο καταμερισμός αυτός θα συνδέεται με το ευρύτερο πλαίσιο των ολοκληρωμένων ενεργειών στήριξης από χορηγούς που αναμένεται να υλοποιηθούν μετά τη διευθέτηση του καθεστώτος. |

Επιλογή νομικής πράξης |

341 | Προτεινόμενες νομικές πράξεις: λοιπές. |

342 | Η χρησιμοποίηση άλλων μέσων δεν θα ήταν σκόπιμη για τον ακόλουθο λόγο (ή λόγους). Ελλείψει κανονισμού-πλαισίου που να διέπει το μέσο μακροοικονομικής χρηματοδοτικής συνδρομής, μόνο αποφάσεις ad hoc του Συμβουλίου βάσει του άρθρου 308 της Συνθήκης μπορούν να αποτελέσουν νομική βάση για την ενίσχυση αυτή. |

Δημοσιονομικες επιπτωσεισ |

401 | Η συνδρομή αυτή θα χρηματοδοτηθεί από πιστώσεις ανάληψης υποχρεώσεων το 2006 στη γραμμή του προϋπολογισμού 01 03 02 02 (μακροοικονομική χρηματοδοτική συνδρομή στα Δυτικά Βαλκάνια). Στην περίπτωση που οι πιστώσεις ανάληψης υποχρεώσεων του 2006 δεν επαρκούν για την κάλυψη ολόκληρης της ενέργειας, το υπόλοιπο ποσό θα δεσμευθεί από τον προϋπολογισμό του 2007 όταν εγκριθεί. Οι καταβολές θα πραγματοποιηθούν κυρίως ή αποκλειστικά το 2007. |

Συμπληρωματικη πληροφορηση |

Ρήτρα επανεξέτασης/αναθεώρησης/λήξης ισχύος |

533 | Η πρόταση περιλαμβάνει ρήτρα λήξης ισχύος. |

E-11287 |

1. 2006/0068 (CNS)

Πρόταση

ΑΠΟΦΑΣΗΣ ΤΟΥ ΣΥΜΒΟΥΛΙΟΥ

για τη χορήγηση έκτακτης κοινοτικής χρηματοδοτικής συνδρομής στο Κοσσυφοπέδιο

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη Συνθήκη για την ίδρυση της Ευρωπαϊκής Κοινότητας, και ιδίως το άρθρο 308,

την πρόταση της Επιτροπής [4],

τη γνώμη του Ευρωπαϊκού Κοινοβουλίου[5],

Εκτιμώντας τα ακόλουθα:

2. Το Συμβούλιο Ασφαλείας του Οργανισμού Ηνωμένων Εθνών εξέδωσε την απόφαση 1244 (1999), της 10ης Ιουνίου 1999, με σκοπό την προώθηση της εγκαθίδρυσης, ενόψει της οριστικής διευθέτησης του θέματος, ευρείας αυτονομίας και αυτοδιακυβέρνησης του Κοσσυφοπεδίου στο πλαίσιο της Πρώην Ομοσπονδιακής Δημοκρατίας της Γιουγκοσλαβίας.

3. Η Διεθνής Κοινότητα, με βάση την Απόφαση 1244, εγκατέστησε διεθνές σώμα ασφαλείας (υπό την επωνυμία KFOR) και προσωρινά όργανα αυτόνομης διοίκησης – την «Αποστολή των Ηνωμένων Εθνών για την προσωρινή διοίκηση του Κοσσυφοπεδίου» (UNMIK). Η UNMIK απαρτίζεται από τέσσερα τμήματα («κλιμάκια») και η Ευρωπαϊκή Ένωση χρηματοδοτεί το τέταρτο κλιμάκιο, που ασχολείται με την οικονομική ανασυγκρότηση και ανάπτυξη. Η UNMIK, και ειδικότερα το κλιμάκιο IV, έχει επιτύχει ουσιώδη πρόοδο στην εγκαθίδρυση ενός θεσμικού, νομικού και πολιτικού πλαισίου ενόψει της δημιουργίας υγιούς οικονομίας βασισμένης στις αρχές της αγοράς.

4. Από την εγκαθίδρυσή της, η UNMIK έχει μεταβιβάσει σημαντικούς τομείς αρμοδιοτήτων στα προσωρινά όργανα αυτόνομης διοίκησης. Ειδικότερα, η ευθύνη για τον προϋπολογισμό μεταβιβάστηκε από την UNMIK στο Υπουργείο Οικονομίας και Οικονομικών στο πλαίσιο των προσωρινών οργάνων αυτόνομης διοίκησης, ενώ ο ειδικός αντιπρόσωπος του Γενικού Γραμματέα των Ηνωμένων Εθνών διατηρεί την τελική εξουσία για την έγκριση του προϋπολογισμού.

5. Στις 24 Οκτωβρίου 2005, το Συμβούλιο Ασφαλείας των Ηνωμένων Εθνών ενέκρινε την πρόταση του Γενικού Γραμματέα των Ηνωμένων Εθνών να τεθεί σε λειτουργία η πολιτική διαδικασία για τον προσδιορισμό του μελλοντικού καθεστώτος του Κοσσυφοπεδίου.

6. Οι αρχές του Κοσσυφοπεδίου που δικαιούνται να λάβουν κοινοτική συνδρομή και είναι υπεύθυνες για τη σύναψη της συμφωνίας και την εκπλήρωση των χρηματοδοτικών και οικονομικών προϋποθέσεων που συνδέονται με την συνδρομή αυτή είναι κατά συνέπεια η UNMIK και τα προσωρινά όργανα αυτόνομης διοίκησης ή, όταν προσδιοριστεί το μελλοντικό καθεστώς του Κοσσυφοπεδίου, το θεσμικό ή τα θεσμικά όργανα που θα οριστούν να αναλάβουν αυτά τα καθήκοντα και τις ευθύνες.

7. Με τη διαδικασία σταθεροποίησης και σύνδεσης, που αποτελεί το πλαίσιο για τις σχέσεις της ΕΕ με την περιοχή αυτή, θεωρείται σκόπιμο να υποστηριχθούν οι προσπάθειες προώθησης της πολιτικής και οικονομικής σταθεροποίησης στο Κοσσυφοπέδιο ενόψει της πορείας για την ανάπτυξη μιας σχέσης πλήρους συνεργασίας με την Κοινότητα, καθιστώντας πιο εφικτό το ευρωπαϊκό μέλλον του Κοσσυφοπεδίου.

8. Η Κοινότητα είχε θεωρήσει σκόπιμο και στο παρελθόν να βοηθήσει το Κοσσυφοπέδιο να αντιμετωπίσει τις οικονομικές πιέσεις που δεχόταν υπό εξαιρετικά δυσχερείς περιστάσεις και, σύμφωνα με την απόφαση 2000/140/EΚ της 14ης Φεβρουαρίου 2000, σχετικά με την παροχή έκτακτης χρηματοδοτικής βοήθειας στο Κοσσυφοπέδιο[6], και την απόφαση 2001/511/EΚ του Συμβουλίου της 27ης Ιουνίου 2001, περί έκτακτης κοινοτικής χρηματοδοτικής βοήθειας στο Κοσσυφοπέδιο[7], χορήγησε έκτακτη χρηματοδοτική συνδρομή με τη μορφή μη επιστρεπτέων ενισχύσεων, που έφθασαν σε 35 εκατ. ευρώ και 30 εκατ. ευρώ το 2000 και 2001, αντίστοιχα. Η τελευταία εκταμίευση στο πλαίσιο της συνδρομής αυτής πραγματοποιήθηκε το 2002.

9. Το Νοέμβριο του 2005 οι αρχές του Κοσσυφοπεδίου συμφώνησαν με το Διεθνές Νομισματικό Ταμείο (ΔΝΤ) σχετικά με κοινή δήλωση προθέσεως και ένα μνημόνιο οικονομικών και χρηματοπιστωτικών πολιτικών που προσδιορίζουν το δημοσιονομικό πλαίσιο για το 2006, συμπεριλαμβανομένων των μεσοπρόθεσμων προσανατολισμών. Στις αρχές του Μαρτίου 2006 ολοκληρώθηκε ένα μεσοπρόθεσμο σχέδιο δαπανών. Στο πλαίσιο προσδιορίζονται οι χρηματοδοτικές δαπάνες εντός και εκτός του προϋπολογισμού για το 2006 έως το 2008. Κατά συνέπεια, εκτιμάται ότι μέχρι τα τέλη του 2007 θα απαιτηθεί χρηματοδοτική συνδρομή εκτός προϋπολογισμού ύψους περίπου 81 εκατ. ευρώ (14 εκατ. ευρώ το 2006 και 67 εκατ. ευρώ το 2007).

10. Παρόλο που η οικονομική δραστηριότητα αποκαταστάθηκε μετά τις συγκρούσεις, η οικονομική ανάπτυξη του Κοσσυφοπεδίου βρίσκεται σε χαμηλό επίπεδο. Το Κοσσυφοπέδιο δεν είναι σε θέση να λάβει δάνεια ούτε στην εγχώρια ούτε στη διεθνή κεφαλαιαγορά, και με το τρέχον καθεστώς του δεν μπορεί να καταστεί μέλος των διεθνών χρηματοδοτικών οργανισμών. Συνεπώς, δεν μπορεί να επωφεληθεί από δανειοληπτική συνδρομή που να συνδέεται με τα προγράμματα των οργανισμών αυτών.

11. Λαμβάνοντας υπόψη τις παρούσες ρυθμίσεις βάσει της απόφασης 1244 του Συμβουλίου Ασφαλείας των Ηνωμένων Εθνών, καθώς και το σχετικά χαμηλό επίπεδο οικονομικής ανάπτυξης του Κοσσυφοπεδίου, την αβεβαιότητα που χαρακτηρίζει τα δημόσια οικονομικά της χώρας καθώς και τους εξωτερικούς λογαριασμούς της, η χρηματοδοτική συνδρομή της Κοινότητας με τη μορφή μη επιστρεπτέων ενισχύσεων, σε συνδυασμό με άλλους χορηγούς, εξακολουθεί να είναι η πλέον κατάλληλη μορφή στήριξης.

12. Η συνδρομή αυτή θα εξασφαλίσει μιας καθοριστικής σημασίας ενδιάμεση στήριξη έως ότου διευθετηθεί το καθεστώς του Κοσσυφοπεδίου. Δεν θα συνδέεται με τις ρυθμίσεις σχετικά με το νέο καθεστώς, που αποτελούν αντικείμενο διαπραγμάτευσης, και δεν προδικάζει περαιτέρω κοινοτική ή διεθνή στήριξη που θα ήταν πιθανό να απαιτηθεί όταν ρυθμιστεί το καθεστώς της χώρας μετά το 2007.

13. Η εκταμίευση της παρούσα μη επιστρεπτέας ενίσχυσης δεν θίγει τις εξουσίες της Δημοσιονομικής Αρχής.

14. Η παρούσα χρηματοδοτική συνδρομή θα χορηγηθεί αφού εξακριβωθεί εάν μπορούν να εκπληρωθούν ικανοποιητικά οι χρηματοπιστωτικές και οικονομικές προϋποθέσεις που θα συμφωνηθούν με τις αρχές του Κοσσυφοπεδίου κατά την έγκριση της παρούσας απόφασης του Συμβουλίου.

15. Προκειμένου να διασφαλισθεί αποτελεσματική προστασία των οικονομικών συμφερόντων της Κοινότητας που συνδέονται με την παρούσα χρηματοδοτική συνδρομή, είναι απαραίτητο το Κοσσυφοπέδιο να λάβει τα κατάλληλα μέτρα πρόληψης και καταπολέμησης της απάτης, της διαφθοράς και όλων των παρατυπιών που συνδέονται με την ενίσχυση αυτή και, αφετέρου, να προβλεφθούν έλεγχοι από την Επιτροπή και το Ελεγκτικό Συνέδριο.

16. Η διαχείριση της παρούσας ενίσχυσης θα πραγματοποιηθεί από την Επιτροπή σε συνεργασία με την Οικονομική και Δημοσιονομική Επιτροπή.

17. Η Συνθήκη δεν προβλέπει, για την έκδοση της παρούσας απόφασης, άλλες εξουσίες εκτός από εκείνες του άρθρου 308,

ΑΠΟΦΑΣΙΖΕΙ:

Άρθρο 1

18. Η Κοινότητα χορηγεί στο Κοσσυφοπέδιο έκτακτη χρηματοδοτική συνδρομή με τη μορφή μη επιστρεπτέας ενίσχυσης μέχρι ποσού 50 εκατ. ευρώ, για να συμβάλει στην υποβοήθηση της χρηματοοικονομικής κατάστασης του Κοσσυφοπεδίου, με τη στήριξη της ανάπτυξης ενός υγιούς οικονομικού και δημοσιονομικού πλαισίου, τη διευκόλυνση της συνέχισης και την ενίσχυση των βασικών διοικητικών λειτουργιών, και την αντιμετώπιση των αναγκαίων δημοσίων επενδύσεων.

19. Την παρούσα χρηματοδοτική συνδρομή της Κοινότητας διαχειρίζεται η Επιτροπή σε συνεργασία με την Οικονομική και Δημοσιονομική Επιτροπή και κατά τρόπο συνεπή με τις συμφωνίες που έχουν συναφθεί μεταξύ του ΔΝΤ και των αρχών του Κοσσυφοπεδίου.

20. Η χρηματοδοτική συνδρομή της Κοινότητας διατίθεται για δύο έτη, αρχής γενομένης από την πρώτη μέρα μετά την έναρξη ισχύος του μνημονίου συμφωνίας που αναφέρεται στο άρθρο 2 παράγραφος 1. Ωστόσο, εφόσον το απαιτούν οι περιστάσεις, η Επιτροπή μπορεί να αποφασίσει, μετά από διαβούλευση με την Οικονομική και Δημοσιονομική Επιτροπή, να παρατείνει την περίοδο διάθεσης της ενίσχυσης κατά ένα έτος το πολύ.

Άρθρο 2

21. Η Επιτροπή εξουσιοδοτείται να αποφασίσει με τις αρχές του Κοσσυφοπεδίου, μετά από διαβούλευση με την Οικονομική και Δημοσιονομική Επιτροπή, τους όρους της οικονομικής και χρηματοπιστωτικής πολιτικής που συνδέονται με την παρούσα συνδρομή, και που θα συμπεριληφθούν σε μνημόνιο συναντίληψης. Οι όροι αυτοί πρέπει να είναι συνεπείς με τις συμφωνίες και τις ρυθμίσεις που αναφέρονται στο άρθρο 1 παράγραφος 2.

22. Πριν προβεί στην υλοποίηση της κοινοτικής συνδρομής, η Επιτροπή ελέγχει την ποιότητα των χρηματοδοτικών κυκλωμάτων, των διοικητικών διαδικασιών και των μηχανισμών εσωτερικού και εξωτερικού ελέγχου που απαιτούνται για την παρούσα μακροοικονομική χρηματοδοτική συνδρομή.

23. Η Επιτροπή ελέγχει σε τακτικά διαστήματα, σε συνεργασία με την Οικονομική και Δημοσιονομική Επιτροπή και το ΔΝΤ, αν οι οικονομικές πολιτικές του Κοσσυφοπεδίου είναι σύμφωνες με τους στόχους της παρούσας συνδρομής και αν πληρούνται ικανοποιητικά οι χρηματοδοτικοί όροι και οι όροι οικονομικής πολιτικής.

Άρθρο 3

24. Η συνδρομή χορηγείται από την Επιτροπή στο Κοσσυφοπέδιο σε δύο ή, εφόσον απαιτείται, τρεις δόσεις. Η πρώτη δόση αποδεσμεύεται μετά την έναρξη ισχύος του μνημονίου συμφωνίας που αναφέρεται στο άρθρο 2 παράγραφος 1, και εφόσον θεωρηθούν ικανοποιητικά τα αποτελέσματα του ελέγχου που αναφέρεται στο άρθρο 2 παράγραφος 2.

25. Η δεύτερη και οι τυχόν περαιτέρω δόσεις θα εκταμιευθούν μετά την ικανοποιητική υλοποίηση των όρων οικονομικής και χρηματοπιστωτικής πολιτικής που αναφέρονται στο άρθρο 2 παράγραφος 1, και όχι πριν παρέλθουν τρεις μήνες από την εκταμίευση της προηγούμενης δόσης.

26. Τα κεφάλαια θα καταβληθούν στο Υπουργείο Οικονομίας και Οικονομικών των οργάνων αυτόνομης διοίκησης ή, όταν προσδιοριστεί το μελλοντικό καθεστώς του Κοσσυφοπεδίου, στο θεσμικό όργανο που θα οριστεί να αναλάβει αυτά τα καθήκοντα και τις ευθύνες, αποκλειστικά για τη στήριξη των δημοσιονομικών δαπανών χρηματοδότησης του Κοσσυφοπεδίου.

Άρθρο 4

Η παρούσα συνδρομή υλοποιείται σύμφωνα με τις διατάξεις του κανονισμού (ΕΚ, Euratom) αριθ. 1605/2002 του Συμβουλίου της 25ης Ιουνίου 2002, για τη θέσπιση του Δημοσιονομικού Κανονισμού που εφαρμόζεται στο γενικό προϋπολογισμό των Ευρωπαϊκών Κοινοτήτων[8], και τους κανόνες εφαρμογής του. Ειδικότερα, το μνημόνιο συναντίληψης που αναφέρεται στο άρθρο 2 παράγραφος 1 πρέπει να διασφαλίζει ότι το Κοσσυφοπέδιο θα λαμβάνει τα κατάλληλα μέτρα για την πρόληψη και την καταπολέμηση της απάτης, της διαφθοράς και οποιασδήποτε άλλης παρατυπίας συνδέεται με την παρούσα συνδρομή. Πρέπει επιπλέον να προβλέπει την πραγματοποίηση ελέγχων από την Επιτροπή και την Ευρωπαϊκή Υπηρεσία Καταπολέμησης της Απάτης (OLAF), με τη μορφή επιτόπιων ελέγχων και επιθεωρήσεων, και ελέγχων από το Ελεγκτικό Συνέδριο, ενδεχομένως επιτόπιων.

Άρθρο 5

Η Επιτροπή υποβάλλει τουλάχιστον μια φορά το χρόνο έκθεση στο Ευρωπαϊκό Κοινοβούλιο και το Συμβούλιο, που περιλαμβάνει αξιολόγηση σχετικά με την εφαρμογή της παρούσας συμφωνίας κατά το προηγούμενο έτος.

Άρθρο 6

Η παρούσα απόφαση τίθεται σε ισχύ την ημέρα της δημοσίευσής της στην Επίσημη Εφημερίδα της Ευρωπαϊκής Ένωσης .

Βρυξέλλες,

Για το Συμβούλιο

Ο Πρόεδρος

ΝΟΜΟΘΕΤΙΚΟ ΔΗΜΟΣΙΟΝΟΜΙΚΟ ΔΕΛΤΙΟ

Τομέας πολιτικής: 01 – Οικονομικές και χρηματοδοτικές υποθέσεις Δραστηριότητα: 03 – Διεθνή οικονομικά και δημοσιονομικά θέματα |

Ονομασία της δρασησ: εκτακτη χρηματοδοτικη συνδρομη στο κοσσυφοπεδιο |

1. ΓΡΑΜΜΗ(-ΕΣ) ΤΟΥ ΠΡΟΫΠΟΛΟΓΙΣΜΟΥ + ΟΝΟΜΑΣΙΑ(-ΕΣ)

01 03 02 02 Μακροοικονομική χρηματοδοτική συνδρομή προς τα δυτικά Βαλκάνια.

2. ΣΥΝΟΛΙΚΑ ΑΡΙΘΜΗΤΙΚΑ ΣΤΟΙΧΕΙΑ

2.1. Συνολικό κονδύλιο της δράσης (Μέρος B): 50 εκατ. ευρώ σε πιστώσεις ανάληψης υποχρεώσεων

Διαθέσιμος προϋπολογισμός για το 2006: 37,065 εκατ. ευρώ, μετά από εσωτερική μεταφορά 11 εκατ. ευρώ για την αντιμετώπιση επειγουσών δημοσιονομικών δαπανών της Γεωργίας βάσει της γραμμής του προϋπολογισμού 01 03 02 01 (μετά από έγκριση του Συμβουλίου της 24ης Ιανουαρίου 2006 της κοινοτικής μακροοικονομικής χρηματοδοτικής συνδρομής ύψους 33,5 εκατ. ευρώ υπέρ της Γεωργίας[9]).

2.2. Περίοδος υλοποίησης:

Έτος εκκίνησης: 2006, έτος λήξης: 2008

2.3. Συνολική πολυετής εκτίμηση των δαπανών:

(α) Ενδεικτικό χρονοδιάγραμμα των πιστώσεων ανάληψης υποχρεώσεων / πιστώσεων πληρωμών (δημοσιονομική παρέμβαση) (βλέπε σημείο 6.1.1)

Εκατ. ευρώ

2006 | 2007 | 2008 | Σύνολο |

Αναλήψεις υποχρεώσεων | 50,000 (*) | 50,000 |

Πληρωμές | - | 50,000 | - | 50,000 |

(*) με την επιφύλαξη προηγούμενης ενίσχυσης της γραμμής του προϋπολογισμού 01 03 02 02

(β) Τεχνική και διοικητική συνδρομή και δαπάνες στήριξης (βλέπε σημείο 6.1.2)

Αναλήψεις υποχρεώσεων | 0,030 | 0,030 | 0,060 |

Πληρωμές | 0,030 | 0,030 | 0,060 |

Μερικό σύνολο α+β |

Αναλήψεις υποχρεώσεων | 50,030 | 0,030 | 50,060 |

Πληρωμές | 0,030 | 50,030 | 50,060 |

(γ) Γενική δημοσιονομική επίπτωση των ανθρωπίνων πόρων και άλλων διοικητικών δαπανών (βλέπε σημεία 7.2 και 7.3)

Αναλήψεις υποχρεώσεων/ Πληρωμές | 0,165 | 0,165 | 0,330 |

ΣΥΝΟΛΟ α+β+γ |

Αναλήψεις υποχρεώσεων | 50,195 | 0,195 | 50,390 |

Πληρωμές | 0,195 | 50,195 | 50,390 |

Θα υπογραφεί συμφωνία για τη χορήγηση μη επιστρεπτέας ενίσχυσης 50 εκατ. ευρώ, μετά από ενίσχυση των πιστώσεων ανάληψης υποχρεώσεων και των αντίστοιχων δημοσιονομικών δεσμεύσεων. Αν απαιτηθεί συμφωνία μη επιστρεπτέας ενίσχυσης πριν από αυτήν την ενίσχυση των πιστώσεων του προϋπολογισμού, η συνδρομή θα χορηγηθεί μέσω μιας πρώτης συμφωνίας μη επιστρεπτέας ενίσχυσης από τις διαθέσιμες δημοσιονομικές δεσμεύσεις του 2006. Δεύτερη συμφωνία μη επιστρεπτέας ενίσχυσης θα υπογραφεί για το υπόλοιπο ποσό μετά είτε από ενίσχυση των πιστώσεων του προϋπολογισμού το 2006 είτε μέσω των πιστώσεων του προϋπολογισμού του 2007 όταν αυτές εγκριθούν.

2.4. Συμβατότητα με το δημοσιονομικό προγραμματισμό και με τις δημοσιονομικές προοπτικές

Η πρόταση είναι συμβατή με τον υφιστάμενο δημοσιονομικό προγραμματισμό.

2.5. Δημοσιονομικές επιπτώσεις επί των εσόδων

Η πρόταση δεν έχει καμία δημοσιονομική επίπτωση επί των εσόδων.

3. ΔΗΜΟΣΙΟΝΟΜΙΚΑ ΧΑΡΑΚΤΗΡΙΣΤΙΚΑ

Είδος δαπανών | Νέα | Συνεισφορά ΕΖΕΣ | Συνεισφορά υποψηφίων χωρών | Τομέας των δημοσιονομικών προοπτικών |

ΜΥΔ | Διαχωριζό- μενες | ΟΧΙ | ΟΧΙ | ΟΧΙ | Αριθ. 4 |

4. ΝΟΜΙΚΗ ΒΑΣΗ

Άρθρο 308 της Συνθήκης ΕΚ.

5. ΠΕΡΙΓΡΑΦΗ ΚΑΙ ΑΙΤΙΟΛΟΓΗΣΗ

5.1. Αναγκαιότητα κοινοτικής παρέμβασης [10]

5.1.1. Επιδιωκόμενοι στόχοι

Η προτεινόμενη συνδρομή συνίσταται σε κοινοτική μη επιστρεπτέα ενίσχυση, ύψους 50 εκατ. ευρώ κατά ανώτατο όριο, προς το Κοσσυφοπέδιο (που θα χρηματοδοτηθεί από το γενικό προϋπολογισμό) για την υποβοήθηση της χρηματοοικονομικής κατάστασης του Κοσσυφοπεδίου, με την στήριξη της ανάπτυξης ενός υγιούς οικονομικού και δημοσιονομικού πλαισίου, τη διευκόλυνση της συνέχισης και την ενίσχυση των βασικών διοικητικών λειτουργιών, και την αντιμετώπιση των αναγκαίων δημοσίων επενδύσεων .

Η συνδρομή αυτή συμπληρώνει τους πόρους που χορηγούνται προς το Κοσσυφοπέδιο από την Παγκόσμια Τράπεζα (με τη μορφή μη επιστρεπτέων ενισχύσεων από διεθνείς οργανισμούς ανάπτυξης) και από διμερείς χορηγούς, για να στηριχθεί το πρόγραμμα της χώρας για οικονομική σταθεροποίηση και διαρθρωτική μεταρρύθμιση.

5.1.2. Μέτρα σχετικά με την εκ των προτέρων αξιολόγηση

Πραγματοποιήθηκε εκ των προτέρων αξιολόγηση από τις υπηρεσίες της Επιτροπής το Φεβρουάριο του 2006 (από τη μονάδα Δ1 της Γενικής Διεύθυνσης Οικονομικών και Χρηματοδοτικών Υποθέσεων).

5.1.3. Μέτρα μετά την εκ των υστέρων αξιολόγηση

Μέχρι στιγμής δεν έχει πραγματοποιηθεί εκ των υστέρων αξιολόγηση της μακροοικονομικής χρηματοδοτικής συνδρομής της Κοινότητας προς το Κοσσυφοπέδιο.

5.2. Προβλεπόμενες δράσεις και λεπτομέρειες υλοποίησης της δημοσιονομικής παρέμβασης

Η συνδρομή θα λάβει τη μορφή μη επιστρεπτέας ενίσχυσης, η οποία θα καταβληθεί σε δύο ή, εφόσον είναι απαραίτητο, τρεις δόσεις. Η πρώτη δόση θα χορηγηθεί με βάση μνημόνιο συναντίληψης που θα συναφθεί μεταξύ των αρχών του Κοσσυφοπεδίου και της Κοινότητας. Η επόμενη δόση (ή δόσεις) θα χορηγηθεί με βάση την ικανοποιητική υλοποίηση των προϋποθέσεων οικονομικής πολιτικής, και όχι πριν από ένα τρίμηνο μετά την εκταμίευση της προηγούμενης δόσης. Λαμβάνοντας υπόψη τη φύση της συνδρομής και την προτεραιότητα της δημοσιονομικής εξυγίανσης, δίνεται ιδιαίτερη έμφαση στην εκπλήρωση των προϋποθέσεων στον τομέα των δημοσίων οικονομικών, οι οποίες θα καθοριστούν σε στενή συνεργασία με το ΔΝΤ και την Παγκόσμια Τράπεζα.

Οι δείκτες επίδοσης μακροοικονομικού χαρακτήρα θα προσδιοριστούν στο μνημόνιο συναντίληψης, που θα συμφωνηθεί με τις αρχές του Κοσσυφοπεδίου. Θα ακολουθούν τις πολιτικές κατευθύνσεις που προσδιορίζονται στην κοινή δήλωση προθέσεων και στο μνημόνιο οικονομικών και χρηματοοικονομικών πολιτικών που υπεγράφη το Νοέμβριο του 2005, και σε όλες τις μετέπειτα συμφωνίες που συνάφθηκαν με το ΔΝΤ.

Κατά συνέπεια, πριν την εκταμίευση κάθε δόσης της παρούσας συνδρομής, οι υπηρεσίες της Επιτροπής, σε συνεργασία με τις αρχές του Κοσσυφοπεδίου και το προσωπικό του ΔΝΤ, θα ελέγχουν αν τα κριτήρια οικονομικών επιδόσεων έχουν τηρηθεί ή αν έχουν συναφθεί νέες συμφωνίες.

Επιπλέον, η Επιτροπή θα συμφωνήσει με τις αρχές του Κοσσυφοπεδίου σχετικά με μια σειρά όρων για μέτρα πολιτικής που πρέπει να έχουν υλοποιηθεί πριν εκταμιευθεί η δεύτερη και ενδεχομένως η τρίτη περαιτέρω δόση της ενίσχυσης από την Επιτροπή. Αυτά τα μέτρα πολιτικής πρέπει να είναι συνεπή με τις συμφωνίες και τις δεσμεύσεις που έχει αναλάβει το Κοσσυφοπέδιο έναντι του ΔΝΤ. Υπό τον όρο ότι θα επιτευχθεί συμφωνία με τις αρχές του Κοσσυφοπεδίου, στο παρόν στάδιο προβλέπεται ότι τα μέτρα αυτά θα εστιάζονται ιδιαίτερα στη μεταρρύθμιση της διαχείρισης των δημοσίων οικονομικών και της διοίκησης.

5.3. Λεπτομέρειες υλοποίησης

Την ενίσχυση θα χορηγήσει και θα διαχειρίζεται άμεσα η Επιτροπή, που θα χρησιμοποιήσει το τακτικό προσωπικό της.

6. ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ

6.1. Συνολικές δημοσιονομικές επιπτώσεις στο Μέρος Β – (για ολόκληρη την περίοδο προγραμματισμού)

Η καταβολή της συνδρομής από τη γραμμή του προϋπολογισμού 01 03 02 02 θα υπόκειται στην εκπλήρωση από το Κοσσυφοπέδιο των προϋποθέσεων που εκτίθενται στην παράγραφο 5.2.

6.1.1. Δημοσιονομική παρέμβαση

Πιστώσεις ανάληψης υποχρεώσεων (σε εκατ. ευρώ μέχρι τρίτου δεκαδικού)

Κατανομή | 2006 | 2007 | 2008 | Σύνολο |

Δόσεις ενίσχυσης στο Κοσσυφοπέδιο | 50,000 | - | 50,000 |

ΣΥΝΟΛΟ | 50,000 |

Η συμφωνία για τη χορήγηση της μη επιστρεπτέας ενίσχυσης 50 εκατ. ευρώ θα υπογραφεί μετά από ενίσχυση των πιστώσεων ανάληψης υποχρεώσεων και των αντίστοιχων δημοσιονομικών δεσμεύσεων. Αν απαιτηθεί συμφωνία χορήγησης μη επιστρεπτέας ενίσχυσης πριν πραγματοποιηθεί η εν λόγω ενίσχυση των πιστώσεων του προϋπολογισμού, η συνδρομή θα χορηγηθεί μέσω μιας πρώτης συμφωνίας μη επιστρεπτέας ενίσχυσης από τις διαθέσιμες δημοσιονομικές δεσμεύσεις του 2006. Δεύτερη συμφωνία μη επιστρεπτέας ενίσχυσης θα υπογραφεί για το υπόλοιπο ποσό μετά είτε από ενίσχυση των πιστώσεων του προϋπολογισμού το 2006 είτε μέσω των πιστώσεων του προϋπολογισμού του 2007 όταν αυτές εγκριθούν.

6.1.2. Τεχνική και διοικητική συνδρομή, δαπάνες στήριξης και δαπάνες ΤΠ (πιστώσεις ανάληψης υποχρεώσεων)

2006 | 2007 | 2008 | Σύνολο |

1) Τεχνική και διοικητική συνδρομή |

α) Γραφεία τεχνικής συνδρομής |

β) Άλλα είδη τεχνικής και διοικητικής συνδρομής: -εσωτερική (intra muros): - εξωτερική (extra muros): εκ της οποίας, για την κατασκευή και τη συντήρηση ηλεκτρονικών συστημάτων διαχείρισης |

Υποσύνολο 1 |

2) Δαπάνες στήριξης |

α) Μελέτες (επιχειρησιακές αξιολογήσεις) | 0,030 | 0,030 | 0,060 |

β) Συνεδριάσεις εμπειρογνωμόνων |

γ) Ενημέρωση και δημοσιεύσεις |

Υποσύνολο 2 |

ΣΥΝΟΛΟ | 0,030 | 0,030 | 0,060 |

6.2. Υπολογισμός του κόστους ανά προβλεπόμενο μέτρο στο Μέρος B (για ολόκληρη την περίοδο προγραμματισμού)[11]

Πιστώσεις ανάληψης υποχρεώσεων (σε εκατ. ευρώ μέχρι τρίτου δεκαδικού)

Κατανομή | Είδος υλοποιούμενου μέτρου (σχέδια, φάκελοι) | Αριθμός υλοποιούμενων μέτρων (σύνολο για τα έτη 1…n) | Μέσο μοναδιαίο κόστος | Συνολικό κόστος (σύνολο για τα έτη 1…n) |

1 | 2 | 3 | 4=(2X3) |

Δράση 1 - Μέτρο 1 - Μέτρο 2 Δράση 2 - Μέτρο 1- - Μέτρο 2 - Μέτρο 3 κλπ. |

ΣΥΝΟΛΙΚΟ ΚΟΣΤΟΣ |

7. ΕΠΙΠΤΩΣΕΙΣ ΣΤΟ ΠΡΟΣΩΠΙΚΟ ΚΑΙ ΣΤΙΣ ΔΙΟΙΚΗΤΙΚΕΣ ΔΑΠΑΝΕΣ

7.1. Επιπτώσεις στους ανθρώπινους πόρους

Τα καθήκοντα που συνδέονται με τη διαχείριση της συνδρομής θα ασκηθούν με αναδιάταξη του προσωπικού, όταν αυτό είναι απαραίτητο, και δεν θα συνεπάγονται αύξηση του προσωπικού της Επιτροπής.

Κατηγορία θέσεων απασχόλησης | Προσωπικό που θα διατεθεί για τη διαχείριση της ενέργειας, από τους διαθέσιμους ή/και συμπληρωματικούς ανθρώπινους πόρους | Σύνολο | Περιγραφή των καθηκόντων που απορρέουν από την ενέργεια |

Αριθμός θέσεων μόνιμης απασχόλησης | Αριθμός θέσεων έκτακτης απασχόλησης |

Μόνιμοι ή έκτακτοι υπάλληλοι | A B C | 1/3 | 1/3 | Παράδειγμα: προετοιμασία των μνημονίων συναντίληψης/συμφωνιών χορήγησης ενισχύσεων, επαφές με τις αρχές και τους ΔΧΟ, επαφές με εξωτερικούς εμπειρογνώμονες στο πλαίσιο των επιχειρησιακών αξιολογήσεων, αποστολές ελέγχου, προετοιμασία των εκθέσεων των υπηρεσιών της Επιτροπής, προετοιμασία των διαδικασιών της Επιτροπής που συνδέονται με τη διαχείριση της ενίσχυσης |

Άλλοι ανθρώπινοι πόροι |

Σύνολο | 1/3 | 1/3 |

7.2. Συνολικές δημοσιονομικές συνέπειες των ανθρώπινων πόρων

Κατηγορία ανθρώπινων πόρων | Ποσό σε ευρώ | Μέθοδος υπολογισμού * |

Μόνιμοι υπάλληλοι Έκτακτοι υπάλληλοι | 30 500 | 1/3 x μέση ετήσια δαπάνη για έναν υπάλληλο βαθμού A*5 – A*12 |

Άλλοι ανθρώπινοι πόροι (να αναφερθεί η γραμμή του προϋπολογισμού) |

Σύνολο | 30 500 |

Τα ποσά αντιστοιχούν στις συνολικές δαπάνες για δώδεκα μήνες.

7.3. Άλλες δαπάνες διοικητικής λειτουργίας που απορρέουν από τη δράση

Γραμμή του προϋπολογισμού (αριθμός και ονομασία) | Ποσό σε ευρώ | Μέθοδος υπολογισμού |

Συνολικό κονδύλι (Τίτλος A7) A0701 – Αποστολές A07030 – Συνεδριάσεις A07031 – Επιτροπές υποχρεωτικής γνωμοδότησης 1 A07032 – Επιτροπής μη υποχρεωτικής γνωμοδότησης 1 A07040 – Διασκέψεις A0705 – Μελέτες και παροχή συμβουλών Άλλες δαπάνες (να προσδιοριστούν) – εκ των υστέρων αξιολόγηση | 10 000 125 000 | Δύο αποστολές το χρόνο για δύο άτομα Εκτίμηση συνολικών δαπανών για τη σύμβαση υπηρεσιών: 250.000 ευρώ |

Συστήματα πληροφόρησης (A-5001/A-4300) |

Άλλες δαπάνες – Μέρος Α (να προσδιοριστούν) |

Σύνολο | 135.000 |

Τα ποσά αντιστοιχούν στις συνολικές δαπάνες για δώδεκα μήνες

1 Να προσδιοριστεί το είδος της επιτροπής καθώς και η ομάδα στην οποία ανήκει

I. Ετήσιο σύνολο (7.2 + 7.3) II. Διάρκεια της δράσης III. Συνολικό κόστος της δράσης (I x II) | € 165 500 2 έτη € 331 000 |

8. ΠΑΡΑΚΟΛΟΥΘΗΣΗ ΚΑΙ ΑΞΙΟΛΟΓΗΣΗ

8.1. Σύστημα παρακολούθησης

Η παρούσα συνδρομή έχει μακροοικονομικό χαρακτήρα και ο σχεδιασμός της είναι συνεπής με το μεσοπρόθεσμο πλαίσιο δαπανών που έχει επεξεργαστεί η αποστολή των Ηνωμένων Εθνών στο Κοσσυφοπέδιο (UNMIK).

Η παρακολούθηση της δράσης από τις υπηρεσίες της Επιτροπής θα πραγματοποιηθεί με γνώμονα την πρόοδο στην εφαρμογή του μεσοπρόθεσμου πλαισίου δαπανών και των συγκεκριμένων μεταρρυθμιστικών μέτρων που θα συμφωνηθούν με τις αρχές του Κοσσυφοπεδίου στο πλαίσιο μνημονίου συναντίληψης. Οι αρχές θα πρέπει να υποβάλλουν τακτικά εκθέσεις στις υπηρεσίες της Επιτροπής σχετικά με την εξέλιξη μιας σειράς δεικτών.

Μετά την επιχειρησιακή αξιολόγηση των χρηματοδοτικών κυκλωμάτων και των διοικητικών διαδικασιών που πραγματοποιείται στο Κοσσυφοπέδιο κατά την προετοιμασία της παρούσας ενέργειας, οι υπηρεσίες της Επιτροπής θα συνεχίσουν να παρακολουθούν τη διαχείριση των δημόσιων οικονομικών. Η αντιπροσωπεία της Ευρωπαϊκής Επιτροπής στην Πρίστινα θα υποβάλλει τακτικά έκθεση για τις πτυχές που συνδέονται με τον έλεγχο της συνδρομής. Οι υπηρεσίες της Επιτροπής θα συνεργάζονται στενά με το ΔΝΤ και την Παγκόσμια Τράπεζα, προκειμένου να επωφεληθούν από την πείρα τους και τις δραστηριότητές τους στο Κοσσυφοπέδιο .

8.2. Λεπτομέρειες και χρονοδιάγραμμα των προγραμματιζόμενων αξιολογήσεων

Η πρόταση απόφασης του Συμβουλίου προβλέπει την υποβολή στο Ευρωπαϊκό Κοινοβούλιο και το Συμβούλιο ετήσιας έκθεσης, στην οποία θα περιέχεται αξιολόγηση της εφαρμογής της παρούσας ενέργειας. Εξάλλου, προγραμματίζεται η πραγματοποίηση ανεξάρτητης εκ των υστέρων αξιολόγησης της συνδρομής από την Επιτροπή ή από δεόντως εντεταλμένους αντιπροσώπους της μετά τη λήξη της περιόδου υλοποίησης.

9. ΜΕΤΡΑ ΓΙΑ ΤΗΝ ΚΑΤΑΠΟΛΕΜΗΣΗ ΤΗΣ ΑΠΑΤΗΣ

Οι υπηρεσίες της Επιτροπής έχουν δημιουργήσει ένα μόνιμο πρόγραμμα επιχειρησιακών αξιολογήσεων των χρηματοδοτικών κυκλωμάτων και των διοικητικών διαδικασιών σε όλες τις τρίτες χώρες στις οποίες χορηγείται μακροοικονομική χρηματοδοτική συνδρομή της Κοινότητας, ώστε να πληρούνται οι απαιτήσεις του δημοσιονομικού κανονισμού που διέπει το γενικό προϋπολογισμό των Ευρωπαϊκών Κοινοτήτων. Λαμβάνονται επίσης υπόψη όλα τα διαθέσιμα συμπεράσματα των αντίστοιχων εκθέσεων του ΔΝΤ και της Παγκόσμιας Τράπεζας.

Στο Κοσσυφοπέδιο, οι υπηρεσίες της Επιτροπής, με τη βοήθεια δεόντως εντεταλμένων εξωτερικών εμπειρογνωμόνων, θα πραγματοποιήσουν κατά το πρώτο εξάμηνο του 2006 επιχειρησιακή αξιολόγηση των χρηματοδοτικών κυκλωμάτων και των διοικητικών διαδικασιών των αρχών που θα λάβουν τη συνδρομή. Η εξέταση θα καλύπτει τομείς όπως τη διάρθρωση και την οργάνωση της διαχείρισης, τη διαχείριση και τον έλεγχο των πόρων, την ασφάλεια των συστημάτων ΤΠ και το επίπεδο εσωτερικού και εξωτερικού ελέγχου των λογαριασμών.

Η προτεινόμενη νομική βάση για τη μακροοικονομική χρηματοδοτική συνδρομή στο Κοσσυφοπέδιο περιλαμβάνει μια διάταξη για τα μέτρα πρόληψης της απάτης. Οι λεπτομέρειες για τα μέτρα αυτά θα διευκρινιστούν σε μνημόνιο συναντίληψης και σε συμφωνία χορήγησης. Η καταβολή της συνδρομής θα συνδεθεί με την εκπλήρωση συγκεκριμένων όρων πολιτικής με στόχο την ενίσχυση της αποτελεσματικότητας, της διαφάνειας και της λογοδοσίας.

Η συνδρομή αυτή υπόκειται στις διαδικασίες εξακρίβωσης και ελέγχου υπό την ευθύνη της Επιτροπής, συμπεριλαμβανομένης της Ευρωπαϊκής Υπηρεσίας Καταπολέμησης της Απάτης (OLAF) και του Ελεγκτικού Συνεδρίου.

[1] ΕΕ L 47, 19.2.2000, σ. 28.

[2] ΕΕ L 183, 6.7.2001, σ. 42.

[3] SEC(2005) 14333 της 9.11.2005.

[4] ΕΕ C , , σ. .

[5] ΕΕ C , , σ. .

[6] ΕΕ L 47, 19.2.2000, σ. 28.

[7] ΕΕ L 183, 6.7.2001, σ. 42.

[8] ΕΕ L 248, 16.9.2002, σ. 1.

[9] ΕΕ L 25 της 28.1.2006.

[10] Για περισσότερες πληροφορίες, βλ. χωριστή επεξηγηματική σημείωση

[11] Για περισσότερες πληροφορίες, βλ. χωριστή επεξηγηματική σημείωση